Á wóg ńkúkúmá Ezékias a ngáman wóg ńkɔ́bɔ̄ hí, ńdɔ a ngányab biyé bíé, a bɔ́dɔ́ ńkud, ńdɔ ǎ kə̄ á ndá Ǹtondôbə. 2Ńdɔ̄ fə a ngálom Eliakim, ǹdzóe ndá ǹkúkúmá, bân Shevna, ǹsaŋ bəkálada, ai bəfada bənén, bə́sə̄ bə́ bə̄bə̄gán miǹkud, ábə profɛ́d Isaías, mɔ́n Amots, 3Nə́ bə́ kad nyé naa: "Ná ńgɔ Ezékias a dzó: ámōs dī ó nə amǒs məsis, ai endə́gə́lə́ ai osɔ́n. Bɔ́n bə́ mān yǎ sɔ́ duubu nə́ bə́ kwí âbǔm nyīá, və təge ai ngul yǎ ánūd nə́ bɔ́n bə́ byálí. 4Eyɔŋ ziŋ Ǹtondôbə Zambá woe ǎ wóg tə́ ńkɔ̄bɔ̄ ńdzóe bitá yǎ ńtī wōē ǹkúkúmá yǎ Asiría a lóm nə́ á zu tǎ Zāmbá yǎ á və̌, ńdɔ ǎ yī nyé ndə́gələ ású ńkɔ́bɔ̄ tē, á Ńtondôbə Zambá woe ǎ wóg. Bɔ̌ hḿ ngogolán dzoe é bɛ́d ású mə́buga mə́ lígi. 5Ǹnyie anə́ bītúgā bí ǹkúkúmá bí ngákwí Isaías á mís, 6Isaías nyé ai bɔ́ nâ: "Kadán ǹtí wāān naa: Ná ńgɔ Ǹtondôbə a dzó: Tə wakɔn wɔ̌ŋ ású bíbúg ō wóg, á bītúgā bí ńkúkúmá yā Asiría bí hə́ kpə́lə ma ai byá. 7Tám yēn anə́ māvúndū nyé ḿfəb áwú: fwé yazu nyé á zēn, ńdɔ ǎ yi dúgan á ńnam wóé. Mayi nyé kpee ai fa bitá á ńnam wóé óbēn." 8Ǹdzóe bitá á ngādúgan, a kə́ kɔ̄b ǹkúkúmá yā Asiría a lúmuŋan ai Livna. A ngáwóg fwé naa ǹkúkúmá á sə̄ kīg fə̄ á Lakish, 9amú á ngābi ayəmə́ ású Tirhaka, ǹkúkúmá yā Nubia nâ: "A nyíán á zēn bitá nə́ á zu wa bwé".